Príloha č. 1

Z á p i s n i c a

z rozporového konania Ministerstvom školstva Slovenskej republiky so zástupcami Združenia miest a obcí na Slovensku, k doriešeniu problematiky delimitačných protokolov na úseku školstva konanej dňa 27. 9. 2004 

	Na základe plnenia úlohy vyplývajúcej z bodu B.5. Uznesenia vlády SR č. 715 zo 14. júla 2004 bolo zvolané rozporové konanie vo veci delimitačných protokolov na úseku školstva.

Prítomní na rokovaní – podľa prezenčnej listiny (tvorí prílohu) 

Zástupcovia ZMOS-u :
pp. Milan Muška, Jaroslav Mrva

Zástupcovia MŠ SR:
pp. Morong GRS 09, Bizoňová GRS 5, Ďuríková RO 16, Krajčír RO 091, Haas, Lúčanová, Ňarjaš

1.)	Prítomných privítal generálny riaditeľ sekcie regionálneho školstva MŠ SR p. Ing. Morong, ktorý v úvodnom vystúpení charakterizoval dôvod stretnutia. Vyzval p. Dr. Haas, zamestnanca MŠ SR k oboznámeniu prítomných s metodikou spracovania materiálov týkajúcich sa delimitačných protokolov, ktoré všetci prítomní mali k dispozícii niekoľko dní (boli doručené v elektronickej podobe všetkým zúčastneným).   
2.)	P. Dr. Haas - oboznámil prítomných s postupom získavania požadovaných podkladov prostredníctvom krajských školských úradov. Vzhľadom na vykvantifikovanú konečnú finančnú požiadavku požiadal prítomných, aby sa tieto zvážili v súlade s ďalšími  úlohami týkajúcimi sa dofinancovania školstva a riešili sa len tie požiadavky, ktoré sa týkajú samotnej delimitácie majetku vo vzťahu ku školám a školským zariadeniam.  Napr. modernizačný dlh sa bude riešiť prostredníctvom inej úlohy.
3.)	P. Ing. Muška – poďakoval MŠ SR za dobre pripravenú sumarizáciu delimitačných protokolov s poznámkou, že MŠ SR je prvý rezort, ktorý ich oslovil na rozporové konanie. Ďalej uviedol, že uvedená úloha sa mala riešiť už skôr. Všetkých prítomných vyzval, aby sa spoločne dohodli, nakoľko by nám všetkým malo záležať, aby školstvo fungovalo bez problémov a riešená problematika sa uzatvorila čo najskôr. Upozornil, že by sa malo postupovať v zmysle Smernice MV SR, ktorá rieši delimitáciu majetku a podľa nej špecifikovať požiadavky uvedené v delimitačných protokoloch. Fyzicky by sa malo preveriť, či požiadavky obcí sú skutočne reálne a v súlade s požiadavkami, ktoré boli uvedené v delimitačných protokoloch, odstrániť požiadavky, ktoré sa týkajú napr. zanedbanej údržby. Mali by byť však zahrnuté požiadavky, ktoré sa týkajú revíznych správ, vysporiadania majetku - pozemkov pod budovami škôl a školských zariadení.  Z uvedeného dôvodu je potrebné v správe pre vládu uviesť, že konečné doriešenie delimitačných protokolov je možné iba po presnej špecifikácii finančných požiadaviek miest a obcí v neskoršom termíne ako stanovila vláda vo svojom uznesení. Malo by to byť ešte v roku 2004. 
4.)	P. Mgr. Krajčír – navrhol vychádzať z predložených tabuliek s tým, že sa doplnia o ďalšie údaje, ktoré špecifikujú jednotlivé požiadavky. O ich následné spracovanie požiadame krajské školské úrady.
5.)	P. Morong – vyzval prítomných na definovanie záverov stretnutia.
6.)	Závery z rozporového konania sú:
a)	pre spresnenie finančných požiadaviek MŠ SR pripraví novú sumarizáciu finančných požiadaviek vychádzajúcich z delimitačných protokolov, ktoré spracujú jednotlivé krajské školské úrady s cieľom ich rozdelenia na:
-	finančné prostriedky požadované na zanedbanú údržbu škôl a školských zariadení,
-	finančné prostriedky požadované v rámci modernizačného dlhu,
-	finančné prostriedky požadované na vysporiadanie majetku,
-	nedofinancovanie prevádzky škôl a školských zariadení    

T: 5. 11. 2004 		Z: Ing. Ján Morong, GRS 09

b)	sekcia regionálneho školstva pripraví sprievodný list k požadovaným tabuľkám 

T: 30. 9. 2004 		Z: Ing. Ján Morong, GRS 09

c)	sekcia regionálneho školstva predloží na pripomienkovanie správu o delimitačných protokoloch na rokovanie vlády SR podľa bodu B.5. cit. uznesenia vlády SR všetkým dotknutým stranám s úlohou zaslania pripomienok obratom.

T: 27. 9. 2004 		Z: Ing. Ján Morong, GRS 09	

Zaslanie pripomienok:
T: 28. 9. 2004 		Z: ZMOS, GRS 5, RO 16 

d)	zapracovať do pripravenej správy požiadavku smerujúcu k vláde SR - predĺženia termínu na ukončenie delimitácie majetku v mesiaci december 2004, z dôvodu špecifikácie finančných požiadaviek zo strany miest a obcí.  

T: ihneď			Z: Ing. Ján Morong, GRS 09

7.)	Riešenie úlohy bodu B.2 Uznesenia vlády SR č. 764 z 18. 8. 2004
Závery: Riešenie odbornej prípravy  zamestnancov obcí v zmysle vypracovanej koncepcie MV SR o ďalšom vzdelávaní zamestnancov verejnej správy s tým, že v oblasti vzdelávania zamestnancov zaradených na úseku školstva budú zapracované témy, ktoré riešia oblasť školstva – všeobecne záväzné právne predpisy na úseku školstva.   

	T: priebežne			Z: sekcia 09 v spolupráci so  sekcia 12	
 
8.)	  Riešenie úlohy bodu B.4. Uznesenia vlády SR č. 764 z 18. 8. 2004 

Závery: Ďalším vzdelávaním zamestnancov orgánov územnej samosprávy riešiť problematiku znižovania počtu podaní, ktoré prechádzajú na vybavenie do ďalšieho roka. Zo strany zriaďovateľov škôl a školských zariadení im bude venovaná zvýšená pozornosť.

	T: priebežne			Z: sekcia 09 v spolupráci so sekciou 12, ZMOS

9.)	Riešenie úlohy bodu B.5. Uznesenia vlády SR č. 764 z 18. 8. 2004  

Závery: Ministerstvo školstva SR v rámci ďalšieho konštituovania školských úradov bude usmerňovať obce k združovaniu a racionalizácii riadenia úseku školstva s konečným dopadom na kvalitu preneseného výkonu štátnej správy na orgány územnej samosprávy.

T: priebežne			Z: sekcia 09 a ZMOS 

10.)	 Riešenie úlohy bodu B.6. Uznesenia vlády SR č. 764 z 18. 8. 2004   

Závery: Riešenie delimitačných protokolov je uložené v uznesení vlády SR č. 715 z roku 2004 . ZMOS a MŠ SR vzájomnou spoluprácou sa budú snažiť vyriešiť vzniknuté rozpory do konca roka 2004 aj po termíne, ktorý stanovila v citovanom uznesení.

	T: priebežne			Z: sekcia 09 a ZMOS

							Ing. Ján Morong
						           generálny riaditeľ 
  sekcie regionálneho školstva

Zápisnicu spracoval:
Dr. Ladislav Haas